Moedertaalonderrig in Namakwaland kry inspuitingMoedertaalonderrig in Suid-Afrika het ŉ hupstoot gekry met die nuus dat die Noord-Kaapse regering besluit het om weer onderrig in Nama in te stel in skole in Namakwaland nadat dit jare lank nie die geval was nie. Dit blyk uit ŉ skriftelike antwoord deur Nathi Mthethwa, minister van sport, kuns en kultuur, op ŉ parlementere vraag deur Veronica van Dyk, DA-LP. Nama is tot in 2012 nog onderrig in skole in die Noord-Kaapse gemeenskappe Kuboes, Nababeep, Lekkersing, Pella, Port Nolloth, Riemvasmaak, Eksteenfontein, Steinkopf en Alexanderbaai. Daarna is dit gestaak, maar nou weer hervat danksy die werk van die Khoisan- en Nama-taalraad, het Mthethwa gesê. Daar is omtrent tien skole wat belangstel om Nama aan te bied, en die loodsprojek vind plaas in Kuboes en Riemvasmaak. Die onderrig van Nama word onderneem in samewerking met die Pan-Suid-Afrikaanse Taalraad en die Namibiese regering, want Nama is meer algemeen in Namibië en word suksesvol daar onderrig. Nog ŉ taal wat dalk binnekort sy terugkeer tot die skoolkurrikulum in Suid-Afrika kan maak is Khoekhoegowab, ŉ taal waarvoor ŉ woordeboek en woordelys tans opgestel word deur die Universiteit van Kaapstad en die Universiteit van Namibië in Windhoek, het Mthethwa gesê.